《识字》
明代·孙作

文章不经世，识字长苦饥。而令七尺躯，愧此一鸱夷。

何似不读书，买牛荷锄犁。六经垂照耀，九道驰坦夷。

天门西北开，达者得升跻。儒冠立其下，宁问渠是谁。

凤雏生不凡，三日愿高飞。蓬鸠远未识，老死安其卑。

二鸟各适性，吾方定其施。鸠兮鸠兮汝勿嗤，朝阳合得凤来仪。

一举万里青云栖，汝鸠虽老安得知。

作者简介：元明间常州府江阴人，名作，以字行，一字次知。为文醇正典雅，动有依据。尝著书十二篇，号为《东家子》。元末避兵吴中，尽弃他物，独载书两簏。张士诚廪禄之，旋以母病谢去。明洪武六年聘修《大明日历》，授编修，乞改太平府教授。召为国子助教，累擢司业，归卒于家。有《沧螺集》。